A BIZOTTSÁG 779/2006/EK RENDELETE
(2006. május 24.)
az Európai Repülésbiztonsági Ügynökség által felszámított díjakról és költségekről szóló, 488/2005/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
tekintettel az Európai Repülésbiztonsági Ügynökség által felszámított díjakról és költségekről szóló, 2005. március 21-i 488/2005/EK bizottsági rendeletre (2) és különösen annak 6. cikke (5) bekezdésére,
az Európai Repülésbiztonsági Ügynökség igazgatóságával folytatott konzultációt követően,
mivel:
(1)
A Repülésbiztonsági Ügynökség által vállalt, a típusalkalmassági vizsgálat elvégzésével járó összes kiadás és az általa felszámított költségek eredménye közötti egyensúly fenntartása érdekében engedélyezni kell a költségtételek felülvizsgálatát a pénzügyi eredmények és az Ügynökség előrejelzései alapján.
(2)
A költségek kifizetéséhez kapcsolódó és a Repülésbiztonsági Ügynökség, valamint a kérelmezők által alkalmazott igazgatási eljárások nem lassíthatják a típusalkalmassági vizsgálati eljárásokat.
(3)
Ezért szükséges a 488/2005/EK rendeletet ennek megfelelően módosítani.
(4)
Az e rendeletben foglalt intézkedések összhangban vannak az 1592/2002/EK rendelet 54. cikkének (1) bekezdése értelmében felállított bizottság véleményével,
ELFOGADTA EZT A RENDELETET:
1. cikk
A 488/2005/EK rendelet a következőképpen módosul:
1.
A 2. cikk g) pontja a következőképpen módosul:
„g)
»közvetett költségek«: az Ügynökség típusalkalmassági vizsgálatok elvégzésével járó általános infrastrukturális, szervezési és igazgatási költségterheinek - a közvetlen és az egyedi költségek kivételével - megosztása, a szabályozási anyag kidolgozásával járókat is beleértve;”.
2.
A 12. cikk helyébe a következő szöveg lép:
„12. cikk
(1) A költségeket a kérelmezőnek kell fizetnie. Azokat euróban kell felszámítani.
(2) Egy bizonyítvány vagy engedély kiállításának, fenntartásának vagy módosításának feltétele, hogy - az Ügynökség és a kérelmező attól eltérő megállapodásának hiányában - a felszámított költségeket előzetesen maradéktalanul kifizessék. A fizetés elmaradása esetén az érintett bizonyítványt vagy engedélyt az Ügynökség visszavonhatja, miután a kérelmezőt arról hivatalosan figyelmezte.
(3) Az Ügynökség által alkalmazott költségtáblázatról, valamint a költségek kifizetésének módjáról a kérelmezőt kérelmének benyújtásakor tájékoztatni kell.
(4) Azon típusalkalmassági vizsgálatokra, amelyek esetében változó részt kell fizetni, az Ügynökség a kérelmezőnek árajánlatot ad. Ezen árajánlatot az Ügynökség módosítja, amennyiben a vizsgálat az eredetileg tervezettnél egyszerűbbnek és gyorsabban elvégezhetőnek bizonyul, vagy éppen ellenkezőleg, annak elvégzése összetettebb és hosszabb időt vesz igénybe, mint amit az Ügynökség ésszerűen előirányozhatott.
(5) A kiállított bizonyítványok vagy engedélyek fenntartásáért felszámított költségeket az Ügynökség által megállapított és az e bizonyítványok vagy engedélyek tulajdonosaival közölt ütemterv szerint kell kifizetni. Ezen ütemterv az Ügynökség által végzett, e bizonyítványok és engedélyek érvényességének megállapítását szolgáló ellenőrzéseken alapul.
(6) Amennyiben egy előzetes vizsgálatot követően az Ügynökség egy kérelem elutasításáról határoz, a kérelmező által kifizetett valamennyi költséget visszafizeti, leszámítva a kérelem elbírálásával járó igazgatási költségek fedezésére szolgáló összeget. Ezen összeg a mellékletben szereplő D. rögzített költségnek felel meg.
(7) Amennyiben egy típusalkalmassági vizsgálatot az Ügynökségnek azért kell megszakítania, mert a kérelmező eszközei nem elégségesek, vagy ez utóbbi nem tesz eleget vonatkozó kötelezettségeinek, az Ügynökség a munkája megszakításakor a felszámított költségek teljes összegét követelheti.”
3.
A melléklet i., ii., v., vi., x., xii. és xiii. pontja az e rendelet mellékletével összhangban módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
A melléklet 3. pontja szerinti táblázatban szereplő éves díjak, valamint a 4., 5. és 7. pont szerinti táblázatban szereplő felügyeleti díjak az e rendelet hatálybalépését követő első részlet esedékességétől alkalmazandók.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. május 24-én.